KOMISIJOS SPRENDIMAS
2006 m. balandžio 20 d.
iš dalies keičiantis Sprendimą 2006/274/EB dėl tam tikrų apsaugos priemonių, susijusių su klasikiniu kiaulių maru Vokietijoje
(pranešta dokumentu Nr. C(2006) 1652)
(Tekstas svarbus EEE)
(2006/297/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Vokietijoje pasireiškė klasikinio kiaulių maro protrūkių.
(2)
Todėl, siekiant toliau taikyti ir išplėsti priemones, kurių Vokietija ėmėsi pagal 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (2), 2006 m. balandžio 6 d. priimtas Komisijos sprendimas 2006/274/EB dėl tam tikrų laikinų apsaugos priemonių, susijusių su klasikiniu kiaulių maru Vokietijoje, ir panaikinantis Sprendimą 2006/254/EB (3). Kadangi prekiaujant gyvomis kiaulėmis gali kilti pavojus gyvūnų sveikatai, kiaulių pervežimui iš I priede nurodytose teritorijose esančių ūkių ir į juos nustatytos taisyklės, griežtesnės nei Direktyvoje 2001/89/EB.
(3)
Vokietija pateikė duomenų apie gyvūnų gerovės problemas, kylančias laikant kiaules tam tikruose ūkiuose priežiūros zonose, iš kurių toliau draudžiama išvežti kiaules.
(4)
Todėl Vokietijos valdžios institucijos gali leisti vežti kiaules iš ir į priežiūros zonoje esantį ūkį laikantis Direktyvoje 2001/89/EB ir 2002 m. vasario 1 d. Komisijos sprendime 2002/106/EB, patvirtinančiame Diagnostinį vadovą, nustatantį klasikinio kiaulių maro patvirtinimo diagnostines procedūras, mėginių ėmimo metodus ir laboratorinių tyrimų vertinimo kriterijus (4), numatytų sąlygų.
(5)
Todėl Sprendimą 2006/274/EB reikėtų iš dalies atitinkamai pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/274/EB iš dalies keičiamas taip:
2 straipsnis papildomas šia 3 dalimi:
„3. Nukrypdama nuo 1 dalies a punkto nuostatos, kompetentinga valdžios institucija gali leisti tiesiogiai vežti kiaules iš priežiūros zonoje esančio ūkio į nurodytą ūkį, kuriame kiaulių nėra ir kuris įsikūręs toje pačioje priežiūros zonoje, jeigu:
-
vežama laikantis Direktyvos 2001/89/EB 11 straipsnio 1 dalies f punkte ir 2 dalyje nustatytų sąlygų;
-
ūkyje, iš kurio vežama, buvo atlikti tyrimai pagal Sprendimo 2002/106/EB priedo IV skyriaus D dalies 2 punktą ir gauti neigiami rezultatai.
Vokietijos valdžios institucijos registruoja pirmiau minėtą vežimą ir nedelsdamos informuoja Komisiją Maisto grandinės ir gyvūnų sveikatos nuolatiniame komitete.“.
2 straipsnis
Šis sprendimas skirtas valstybėms narėms.
Priimta Briuselyje, 2006 m. balandžio 20 d.